b'\n_START_ARTICLE_\nJanez Kapistran Gruden\n_START_SECTION_\n\xc5\xbdivljenje in delo\n_START_PARAGRAPH_\nBrat duhovnika in zgodovinarja Josipa Grudna se je rodil v Idriji v dru\xc5\xbeini kroja\xc4\x8da Andreja in gospodinje Antonije Gruden rojene Orel. Ljudsko \xc5\xa1olo je kon\xc4\x8dal v rojstnem kraju, 6. razredov gimnazije pa v Ljubljani (1895-1901). Septembra 1901 ga je duhovnik Franc Kasper Bajec ob obisku stare domovine odpeljal s seboj v Ameriko. Tu se je Gruden pridru\xc5\xbeil skupini slovenskih bogoslovcev, ki so \xc5\xa1tudirali v \xc5\xbeupniji St. Agnes v Saint Paulu (Minnesota) in bil 12. junija 1907 posve\xc4\x8den v ma\xc5\xa1nika. Nato je bil manj kot leto dni kaplan v St. Agnes Church v Saint Paulu ter v letih 1908-1910 nadaljeval \xc5\xa1tudij bogoslovnih v\xc3\xa9d na The Catholic University of America v Washingtonu, kjer si je pridobil naslov Sanetae Theologiae Leator. Po kon\xc4\x8danem \xc5\xa1tudiji je bil 26 let predavatelj bogoslovja v Saint Paulu. Kot upokojeni profesor je bil nato od 1937 do 1955 \xc5\xbeupnik v St. Agnes Church v Saint Paulu, kjer je bil \xc5\xbee prej kaplan. Ko so mu odpovedale mo\xc4\x8di, je od\xc5\xa1el v pokoj v Centraville v Kalifornijo, od koder se je iz zdravstvenih razlogov preselil na Florido._NEWLINE_Gruden se je v Zdru\xc5\xbeenih dr\xc5\xbeavah Amerike razvil v enega vodilnih katoli\xc5\xa1kih teologov. Napisal je ve\xc4\x8d \xc4\x8dlankov o duhovni zgradbi Cerkve in dru\xc5\xbebeni vlogi svetih zakramentov. Kot \xc5\xbeupnik je bil med prvimi, ki je pridigal o liturgi\xc4\x8dnem \xc5\xbeivljenju. Njegova knjiga The Mystical Christ, Introduction to the Study of Supernatural Character of the Church (Saint Paul, London 1936) z nad 350 stranmi in bogato literaturo je bila predhodnica enciklike Mystici Corporis Christi, ki jo je napisal pape\xc5\xbe Pij XII. leta 1943. Knjigo so uporabljali kot u\xc4\x8dno gradivo na ameri\xc5\xa1kih bogoslovnih semeni\xc5\xa1\xc4\x8dih.'